अग्नि या तेज तत्त्व- चेतन, आकाश तथा वायु की संयुक्त क्रियाशीलता से उत्पन्न वस्तु या पदार्थ ही अग्नि या तेज तत्त्व है। अग्नि तत्त्व की उत्पत्ति में प्रधानता वायु तत्त्व की होती है, यही कारण है कि अग्नि या तेज तत्त्व को वायु तत्त्व से उत्पन्न हुआ कहा जाता है, फिर भी आकाश तत्त्व का भी सहयोग होता है। चूंकि अग्नि तत्त्व में आकाश तथा वायु तत्त्व भी समाहित रहता है। इसलिए इस तेज तत्त्व को रूप के अलावा शब्द तथा स्पर्श से भी जाना जाता है, परन्तु इसकी जानकारी के लिए रूप की ही प्रधानता है, क्योंकि रूप इसका अपना विषय है। यही कारण है कि तेज की अनुपस्थिति में किसी भी वस्तु को हम देख नहीं सकते हैं क्योंकि देखने का माध्यम रूप और रूप का आधार तेज होता है।